הוועדה לקידום מעמד האישה ולשוויון מגדרי, כנסת 23, פרוטוקול מספר 35, 2020-09-21 10:30

עודד פורר: בוקר טוב לכולם ולכולן, אני שמח לפתוח את ישיבת הוועדה לקידום מעמד האישה ושוויון מגדרי בנושא:

עודד פורר: היערכות הרשויות למתן מענה מותאם לנפגעות ולנפגעי תקיפה מינית לתקופת הסגר.

עודד פורר: בערב ראש השנה הלכה לעולמה השופטת רות ביידר גינסבורג שהייתה אחת מהמשפטניות המשפיעות בנושא שוויון בין המינים ושוויון מגדרי, הפסיקות שלה מלוות את המערכות המשפטיות השונות בעולם.

עודד פורר: אני חושב שהיא סימנה דרך להרבה מאוד נשים לאורך הדרך.

עודד פורר: דווקא בימים אלה שאנחנו רואים שמדינת ישראל מדירה נשים, אם זה מקבינט הקורונה.

עודד פורר: אם זה מצוותי מו"מ, אם זה בכלל ממוקדי קבלת החלטות, צריך לחזור ולהזכיר עד כמה ישנה חשיבות לתת את המקום לכל אחת ואחת, ולזכור אותה כדוגמה לפעילות למען שוויון בין המינים ושבירת תקרת זכוכית.

עודד פורר: יהי זכרה ברוך.

עודד פורר: הכותרת של הדיון היום מדברת על נפגעות ונפגעי תקיפה מינית בתקופת הסגר, אבל אי אפשר לעשות את זה בלי לצרף את נושא האלימות בתוך המשפחה, כי בסוף זה מכלול אחד.

עודד פורר: אנחנו מדברים על תקופה שבה הלחץ עולה.

עודד פורר: אין צל של ספק שאנחנו נראה עלייה בפניות למוקדי הסיוע, ראינו את זה בסגר הקודם.

עודד פורר: אנחנו מדברים על תקופה שבה הלחץ הכלכלי עוד יותר גדול ממה שהיה בסגר הקודם, אנשים כבר סוחבים איתם חצי שנה של לחץ ועומס נפשי וכלכלי.

עודד פורר: לא יכולה מדינת ישראל לצאת עם כאלו מגבלות על הציבור בלי לייצר את הבאפר שמספק את ההגנה הנאותה בנושאים האלה.

עודד פורר: אני חייב לציין את האירוע המצער שהיה במצפה רמון בסוף השבוע.

עודד פורר: קראתי הבוקר, לשמחתי, שהנפגעת התעוררה, שהיא בהכרה, שהיא מתקשרת.

עודד פורר: צריך לציין לשבח את אותו שכן שגילה ערנות אזרחית וממש הציל את חייה של אותה אישה.

עודד פורר: לולא הוא בשטח נראה שהיינו מדברים היום על עוד רצח בתוך המשפחה.

עודד פורר: האחריות למניעת האלימות במשפחה מוטלת על כולנו יחד.

עודד פורר: המשטרה זה כבר טיפול הקצה, אבל לפני זה יש את השכנים, יש את החברים, יש את המעגל הקרוב ואת המשפחה.

עודד פורר: אמנם כולנו צריכים לגלות את הערנות הזאת למה שנעשה סביבנו דווקא בתקופה הלא פשוטה הזאת, אבל זה מחייב גם את היערכות הממשלה והמדינה.

עודד פורר: אני אפתח דווקא עם המשרד לביטחון פנים.

עודד פורר: ב-12 באוגוסט השר לביטחון פנים פרסם את שמונת היעדים שלו לתקופת המלחמה בקורונה.

עודד פורר: מבין שמונת היעדים לא מצאתי, לצערי, את היעד של המלחמה באלימות במשפחה.

עודד פורר: היעד של מלחמה באלימות במשפחה מונח על שולחן הממשלה עוד מ-2017 כשקיבלו את התכנית הממשלתית למניעת אלימות במשפחה.

עודד פורר: אני מצפה מהמשרד להציב את הנושא הזה בראש סדר העדיפויות שלו, בטח עכשיו.

עודד פורר: אני אשמח לשמוע איך נערכו שם לטובת העניין הזה.

עודד פורר: סגן ניצב איילת אורנשטיין, רמ"ד נפגעי עבירה מהמשרד לביטחון פנים, בבקשה.

איילת אורנשטיין: המשטרה נערכת לתקופה הלא פשוטה הזאת לטיפול בעבירות של אלימות במשפחה ועבירות מין.

איילת אורנשטיין: הועברו דגשים לשטח במהלך החקירות ובמהלך הסיור בנוגע לתעדוף הטיפול בעבירות האלו.

עודד פורר: איזה דגשים העברתם לשטח?

איילת אורנשטיין: הקפדה על טיפול מיידי בכל התיקים; חוקרים כוננים בכל משמרת; עדכון שיתוף פעולה הדוק עם הרווחה, כולל קשר מיוחד עם נשים במסוכנות גבוהה; עריכת דיוני נוהל הטיוב באופן רציף יותר, אחת לשבועיים במקום אחת לחודש; קיום דיונים משותפים עם הרווחה לגבי כל אישה במסוכנות גבוהה; קשר טלפוני עם נשים בסיכון; ביקורי בית עם תעדוף של ביצועם על ידי הרווחה, בהתחשב בצורך למנוע הסלמה מעצם הביקור; המלצה למתלוננים ולמתלוננות להתקין אפליקציית 100 בנייד.

יוראי להב-הרצנו: האם הגברתם סיורים יזומים שאתם מקיימים במקומות שבהם יש מועדות ליותר מקרי אלימות?

איילת אורנשטיין: צריך להפנות את השאלה הזאת לסיור.

איילת אורנשטיין: אני יודעת שהועברו דגשים להגברת הקשב של הסיור, כולל הגברת הפיקוח והבקרה במערך הסיור על התיקים האלה.

יוראי להב-הרצנו: השאלה אם הן תוגברו.

יוראי להב-הרצנו: האם יש יותר יחידות סיור שעוסקות בזיהוי ומניעה של אלימות במשפחה?

איילת אורנשטיין: בעניין תגבור הכוחות צריך לפנות לגורמי הסיור.

עודד פורר: אני מבקש שבזמן הדיון תבקשי מהם התייחסות לעניין.

תהלה פרידמן: בסגר הראשון יצאו בקמפיין, שהיה בשבע שפות, בנוגע לאיך פונים ואל מי פונים במשטרה.

תהלה פרידמן: האם זה נעשה עוד פעם?

איילת אורנשטיין: יש קמפיין של הוועדה הבין משרדית למניעת אלימות שאנחנו חלק ממנה, וישנה עבודה על קמפיין המשך.

איילת אורנשטיין: אני רוצה לציין את התלונה המקוונת שגם למולה אנחנו נותנים תעדוף לטיפול בעבירות אלימות במשפחה ועבירות מין.

איילת אורנשטיין: אנחנו מבצעים בקרה יומית, גם ברמת המטה, על כל תלונה מקוונת שמוגשת יום-יום בעבירות האלו.

איזבל סרי לוי: כל השירותים שמשרד הרווחה מפעיל לנפגעות ונפגעי תקיפה מינית, אם זה ילדים, בני נוער ובגירים, פועלים בהיקף מלא.

איזבל סרי לוי: אם יהיו מגבלות של הסגר, בידודים, דברים שימנעו מאנשים להגיע פיזית למענים הטיפוליים, האנשים יקבלו את הטיפול מרחוק.

איזבל סרי לוי: כל שמונת מרכזי ההגנה שמשרד הרווחה מפעיל בנושא של סיוע ראשוני, הערכה וחקירה של חשד לאלימות כלפי קטינים, כולם פועלים באופן מלא.

איזבל סרי לוי: גם מוקד 105 פועל.

איזבל סרי לוי: כל המענים הטיפוליים בקהילה של שירותי הרווחה לבגירים ימשיכו לפעול כתיקונם.

איזבל סרי לוי: יש למשרד הרווחה מספר מרכזים ברחבי הארץ שמטפלים בנושא של פגיעות מיניות בבעלי מוגבלויות.

איזבל סרי לוי: כולם פועלים בהיקף מלא.

איזבל סרי לוי: למיטב הבנתי, בהתאם להנחיות החדשות שהתקבלו בתחילת הסגר, מחלקות הרווחה וכל עובדי משרד הרווחה מוחרגים מעוצר היציאות לעבודה.

איזבל סרי לוי: אני מאמינה שהפעם המענה יהיה מלא, בניגוד לחוסרים שהיו בעבר שהתבטאו בכך שעובדים סוציאליים הושבתו מעבודתם ברשויות המקומיות ולא יכלו לפעול, לקבל את ההפניות ולהיות אקטיביים אל מול המשפחות שהיו זקוקות לעזרה.

מלי אורגד: כל תחום האלימות בכלל והאלימות במשפחה בפרט הוחרג מהתקנות.

מלי אורגד: השירות שאותו אני מנהלת הוא שירות שעובד באופן מלא בתקופה הזאת.

מלי אורגד: משרד הרווחה נערך להתמודדות בנושא של אלימות במשפחה ביתר שאת בסגר.

מלי אורגד: הרשויות יקבלו סל גמיש עבור נפגעות אלימות במשפחה.

מלי אורגד: הקצבנו לזה חמישה מיליון ₪.

עודד פורר: מה זה סל גמיש?

מלי אורגד: המטרה של סל גמיש לתת מענה מותאם אישית לנפגעות אלימות ולילדיהן על-מנת שייפרדו מבן הזוג שלהן.

מלי אורגד: אנחנו רוצים לסייע להן לעזוב את הבית.

מלי אורגד: משרד הרווחה מקצה סל עבור כל מיני צרכים שיש להן - לימודים עבור ילדים, צרכים רפואיים, עזרה בשכר דירה.

עודד פורר: זה סעיף תוספתי שנתתם לתקופת הסגר?

מלי אורגד: כן, לכל אישה שמעוניינת להיפרד מבן הזוג הפוגע וקשה לה מבחינה כלכלית לבצע את המשימה הזאת.

מלי אורגד: המשרד הקצה לרשויות המקומיות תקציב להלנה של גברים פוגעים, גברים שצריכים להיות מורחקים.

מלי אורגד: אנחנו פועלים לפתיחה של דירות ייעודיות כדי לאפשר לאותם גברים פוגעים טיפול ולשמור על הביטחון של הנפגעות.

מלי אורגד: יש דירה ראשונה שצפויה להיפתח במרכז הארץ.

מלי אורגד: התקציב הוקצה לפתיחה של עוד שלוש דירות כאלו.

מלי אורגד: עד אשר הדירות ייפתחו אנחנו מאפשרים תקציב להלנה של אותם גברים שצריכים להיות מורחקים.

מלי אורגד: כמובן שאותם גברים פוגעים אמורים להיות בקשר עם אנשי מקצוע, לעבור איזה שהוא תהליך טיפולי סביב אותה הטבה שאנחנו נותנים.

מלי אורגד: הדבר הנוסף הוא סביב המקלטים.

מלי אורגד: במהלך חודש מרץ, עם פרוץ הקורונה, פתחנו שני מקלטים חירומיים ומיידיים לאותן נשים.

מלי אורגד: בתקופה הזאת היה לחץ על אותן נשים נפגעות.

מלי אורגד: רצינו לאפשר עוד מקום כדי שהן תוכלנה להגיע אליו.

מלי אורגד: אנחנו כרגע עם דירת חירום.

מלי אורגד: אנחנו פועלים במקביל לפתיחה של שני מקלטים.

מלי אורגד: יצאנו בקול קורא מהיר כדי לפתוח את המקלטים.

מלי אורגד: כנראה שנפתח אחד באזור נצרת עבור המגזר הערבי ועבור המגזר הרגיל.

מלי אורגד: ממש בימים אלה נתנו תוספת של 300,000 ₪ לכל אחד מהמקלטים.

מלי אורגד: קו 118 תוגבר מתוך הערכה שגם הפעם יהיה גידול במספר הפניות על רקע של אלימות במשפחה.

מלי אורגד: לצד המוקד מופעל גם קו ייעודי לגברים, שהמספר שלו הוא 1218.

מלי אורגד: זה קו שמאפשר גם פנייה בהודעות טקסט.

מלי אורגד: אנחנו יודעים שהרבה פעמים אותן נשים נמצאות יחד עם הפוגע.

מלי אורגד: יש גם קו תמיכה לגברים נפגעים.

מלי אורגד: הצוותים המקצועיים שלנו פועלים ב-111 מרכזים אזוריים ברחבי הארץ.

מלי אורגד: הם הונחו לשמור על קשר יזום עם המטופלים, להמשיך לקיים את תכניות הטיפול באמצעים הדיגיטליים.

מלי אורגד: ממש בימים אלה אנחנו פועלים להקמה של עוד 59 מרכזים ויחידות עירוניות.

מלי אורגד: אנחנו רוצים להנגיש את הטיפול לכמה שיותר משפחות בפריסה ארצית.

מלי אורגד: פיתחנו עם הגורמים המקצועיים אפליקציה להערכת מסוכנות עצמית לנפגעות אלימות במשפחה ולנפגעים - "I RISK".

מלי אורגד: זאת אפליקציה ייחודית שעבדו עליה צוות אלימות במשפחה באופן מאוד-מאוד אינטנסיבי.

מלי אורגד: זאת אפליקציה שנמצאת ברשתות וכל אישה או אדם יכולים להיכנס, לענות על השאלות ולבחון ולבדוק האם הם נמצאים בסיכון או לא.

מלי אורגד: הם יכולים לעשות איזו שהיא הערכה עצמית.

יוראי להב-הרצנו: בסגר הראשון דווחנו על ידי ענבל חרמוני שחלק גדול מהעובדות הסוציאליות הוצאו לחל"ת.

עודד פורר: נאמר עכשיו שהן הוחרגו.

יוראי להב-הרצנו: לא דיברת על שני מענים חשובים שגם איילת רזין וגם אורית סוליציאנו מעלות במסמך הרקע לדיון שהועבר על ידי איגוד מרכזי הסיוע לנפגעי ונפגעות תקיפה מינית.

יוראי להב-הרצנו: דבר אחד, קיומם הרציף של טיפולים נפשיים הניתנים דרך קופות החולים תוך כדי הקורונה, והדבר השני, להתוות נוהל להפעלת מסגרות טיפול פסיכיאטריות שמספקות מענים לנפגעות ונפגעי תקיפה מינית.

מלי אורגד: כל שירות טראומה ומשבר, שבתוכו כלולים הנושא של אלימות במשפחה, פגיעות מיניות של קטינים ובגירים, אובדן ושכול, כתות פוגעניות, הוחרג מלכתחילה, כולם עובדים באופן מלא.

מלי אורגד: אמנם כשיש סגר אנחנו נעשה את הטיפול באמצעים דיגיטליים, אבל עדיין המטופלים והמטופלות יקבלו את השירות הכי מיטבי שניתן.

מלי אורגד: בנוגע לאפליקציה - האפליקציה היא גם בשפה הערבית.

מלי אורגד: היא תהיה גם ברוסית ואנגלית.

מלי אורגד: בהמשך היא גם תהיה באמהרית.

מלי אורגד: איגוד מרכזי הסיוע נתנו תכנית מאוד יפה וארוכה לכמה וכמה משרדי ממשלה.

מלי אורגד: תחום הטיפולים הנפשיים נמצא במשרד הבריאות, אני לא אמונה לענות על זה.

מלי אורגד: מה שאני כן יכולה להגיד זה שאנחנו תומכים במרכזי הסיוע בוועדת תמיכות.

מלי אורגד: השנה ניתן תשעה מיליון ש"ח ל-12 מרכזי סיוע.

מלי אורגד: משרד הרווחה פיתח בארבע השנים האחרונות את תחום הטיפול בפגיעות המיניות באופן מאוד-מאוד רחב.

מלי אורגד: יש לנו 62 מרכזים ויחידות טיפול מרמת הגולן ועד אילת.

מלי אורגד: בנוסף, יש לנו הוסטל לנפגעות תקיפה מינית שנמצא במרכז הארץ.

מלי אורגד: בימים אלה נפתח הוסטל שיקומי ארוך טווח נוסף.

מלי אורגד: אנחנו עושים לא מעט בתחום הזה, אבל יש עוד הרבה מה לעשות.

סונדוס סאלח: למה לא להפוך את האפליקציה לקישור שמגיע לכל בית ובית, לכל טלפון וטלפון?

סונדוס סאלח: האם האפליקציה מתייחסת לפגיעות מיניות שמתבצעות דרך תכנים ברשתות, במיוחד כשאנחנו יודעים שכל הלימודים מתבצעים היום בזום, שרוב העבודה מתבצעת מרחוק?

סונדוס סאלח: האם יש פילוח לפי לאום, לפי אזור גיאוגרפי?

סונדוס סאלח: מה אתם עושים כשיש חשש שמישהי נפגעת מינית?

מלי אורגד: האפליקציה הזאת תגיע לכל אדם באשר הוא.

מלי אורגד: היא תהיה באתרים, היא תהיה כמעט בכל מקום.

עודד פורר: מתי היא תהיה?

מלי אורגד: ממש בימים הקרובים.

מלי אורגד: עכשיו סיימנו את העבודה עליה ואנחנו מתחילים להעביר אותה לאנשי המקצוע.

מלי אורגד: היא תהיה פתוחה בפני כל אחד.

מלי אורגד: זו לא אפליקציה למטופל כזה או אחר, זאת אפליקציה לכל אדם באשר הוא.

סונדוס סאלח: האם אני צריכה לפנות לאפליקציה?

מלי אורגד: את צריכה להיכנס לאפליקציה.

מלי אורגד: מספיק שאת כותבת בגוגל את המילה "נפגעתי" או את המילים "אלימות במשפחה" כדי שתגיעי ל-"I RISK".

סונדוס סאלח: יש נשים שחושבות שלהקליק או לפנות למשטרה מעלה את רמת הסיכון שלהן.

סונדוס סאלח: יש נשים ונפגעות מין שחוששות לפנות למשטרה.

סונדוס סאלח: למה זה לא מגיע כלינק בתוך הודעה לכל הטלפונים, לכל המשפחות?

סונדוס סאלח: למה אני צריכה להיכנס ולחפש?

סונדוס סאלח: למה שלא יהיה טיפול מניעתי שיזהה ויעזור לי?

מלי אורגד: אני מוכנה לבחון ולבדוק את הנושא הזה.

מלי אורגד: אני לא חושבת שזה אמור להגיע לכל טלפון וטלפון.

מלי אורגד: זה אמור להתפרסם לכל אדם באשר הוא.

מלי אורגד: כל אישה שרוצה לבדוק מה הן הזכויות שלה יכולה להגיע לזה.

סונדוס סאלח: כל אחד היום מקבל הודעה מביטוח לאומי: תכיר את הזכויות שלך אם תפנה למוסד.

סונדוס סאלח: לא יזיק אם גם אתם תשלחו הודעה לכל בית ובית.

מלי אורגד: אנחנו נבחן את כל הנושא.

מלי אורגד: אולי נשקול אס.

מלי אורגד: אם.

מלי אורגד: אס המוני.

מלי אורגד: אני בהחלט אעלה את זה בפני ראש המינהל שלנו שמנהלת את תחום האלימות במשפחה.

סונדוס סאלח: מה אתם עושים אחרי שאתם מעבדים את הנתונים?

מלי אורגד: אותה אישה מקבלת רשימה של אתרים שהיא יכולה לפנות אליהם.

מלי אורגד: אין טיפול תוך כדי שהיא ממלאת את השאלון.

מלי אורגד: יש לה רשימה למי לפנות כשהיא מבינה שהיא נמצאת במצוקה.

מלי אורגד: אנחנו לא יכולים לדעת שהיא זקוקה, אנחנו צריכים שהיא תפנה אלינו.

שרון רובינשטיין-צמח: הקשבתי לדברים של אדוני בתחילת הדיון לגבי אחד מהיעדים.

שרון רובינשטיין-צמח: אני בטוחה וסמוכה שהנושא של אלימות נגד נשים ופגיעות מיניות נמצא בראש מעייניו של השר והמשרד לביטחון פנים, גם אם זה לא אחד משמונה המטרות שהוא הציב.

שרון רובינשטיין-צמח: אני בהחלט אעביר את זה הלאה.

יעל שרר: הכנסתי 10 מילים כדי לחפש את השאלון בגוגל, אבל לצערי הוא עוד לא עלה לי.

עודד פורר: היא אמרה שזה יעלה בימים הקרובים.

יעל שרר: השאלון קיים, אפשר להגיע אליו אם מקישים את הכתובת.

יעל שרר: השאלון קיים און-ליין, פשוט לא ניתן למצוא אותו עם אף מילת חיפוש שהקשתי.

מלי אורגד: אנחנו עדיין עובדים על זה.

מלי אורגד: אני מקווה שברגע שזה יושלם יהיה הרבה יותר קל לאתר אותו.

יעל שרר: רציתי לדבר על טיפול חירום בפגיעה מינית.

יעל שרר: אני חייבת להגיד שזה נושא שמתגלגל כבר חודשים.

יעל שרר: אני רואה שמאוד-מאוד קשה למצוא כאן איזה שהוא תהליך סדור.

יעל שרר: קיבלנו באפריל הוראות של משרד הבריאות בקשר לפגיעה מינית אקוטית.

יעל שרר: בפגיעה מינית אקוטית בתוך סגר ובתוך בידודים יש משמעות קריטית להוציא נפגעות מהמקום, בין אם זה לבדיקות, בין אם זה למגורים חליפיים.

יעל שרר: טיפול אקוטי בבתי החולים ואיסוף ראיות - עד 72 שעות מהאירוע.

יעל שרר: אנחנו נתקלות בהרבה מאוד קשיים מול בתי החולים.

יעל שרר: למרות שיצאו נהלים של משרד הבריאות והוראות של משרד הבריאות, הם לא מקוימים.

יעל שרר: נאמר לנו שמענה און-ליין בבתי החולים זה משהו שהוא למקרים חריגים בלבד, שזה לפי שיקול דעת רופא.

יעל שרר: כשנפגעות פונות לבתי החולים הן לא יכולות לקבל על הקו מישהו שיכריע אם הן זכאיות לטיפול און-ליין או לא, זה סוג של מלכוד 22.

יעל שרר: גם הנושא של התרופות הוא בעייתי מאוד.

יעל שרר: התרופות למניעת איידס והתרופות למניעת מחלות מין, פחות מניעת הריון, לא נגישות בבתי המרקחת.

יעל שרר: אנחנו לא רואות שהצליחו להסדיר באופן מלא מתן תרופות על חשבון המדינה לנפגעות בתוך פרק זמן קצר מאוד שרק בו הן אמורות להיות יעילות.

יעל שרר: היו שלושה סבבי בדיקות לבתי החולים כדי לברר שהם אכן מקיימים את הנהלים של משרד הבריאות, אבל לצערי התוצאות לא היו טובות.

יעל שרר: אני אשמח לדעת איך פותרים את הסיפור הזה.

יעל שרר: אנחנו בסגר, מאוד-מאוד קשה כרגע להגיע לבתי חולים מכל מיני טעמים.

יעל שרר: האינטרס שלנו הוא לטפל בזה מוקדם.

עודד פורר: נאוה זילברשטיין, האם את יודעת להגיד לנו על היערכות השלטון המקומי בנוגע לדברים האלה בסגר?

נאוה זילברשטיין: אני לא יודעת על היערכות השלטון המקומי, אני יודעת להגיד על היערכות העיר שלנו.

נאוה זילברשטיין: אני מנהלת מרכז טיפול באלימות בחולון שבתוכו יש יחידה לנפגעי תקיפה מינית.

נאוה זילברשטיין: אנחנו עובדים רגיל.

נאוה זילברשטיין: אנחנו עובדים אמנם בקפסולות, אבל אנחנו נותנים שירות מלא.

נאוה זילברשטיין: כרגע השירות הוא פרונטאלי, אבל אנחנו גם ערוכים לתת טיפול באופן מקוון.

נאוה זילברשטיין: בסגר הקודם שמרנו על קשר טלפוני עם כל המטופלים שלנו וגם קיבלנו מקרי חירום, ממש הגיעו אלינו וטיפלנו בהם.

נאוה זילברשטיין: היום אנחנו ערוכים יותר טוב.

נאוה זילברשטיין: בימים אלה מתקינים את כל המערכת.

נאוה זילברשטיין: למטפלות של תקיפה מינית כבר יש מערכת מקוונת.

נאוה זילברשטיין: בימים אלה זה יושלם לכל העובדים שלנו.

נאוה זילברשטיין: אנחנו עובדים בעומס מאוד גדול.

עודד פורר: קיבלתם תוספת תקציב, את אותה תוספת שעליה דיבר משרד הרווחה?

נאוה זילברשטיין: קיבלנו את הסל הזה, הוא בימים אלה מועבר אלינו.

נאוה זילברשטיין: אנחנו עובדים בעומס מאוד גדול.

נאוה זילברשטיין: בערב החג טיפלנו במקרה חירום עד הרגע האחרון.

אורית סוליציאנו: זה טוב מאוד שהרשויות המקומיות והמערך הסוציאלי ימשיכו לפעול, אבל ראינו בסגר הקודם, פשוט מפניות שהגיעו ממרכזי הסיוע, איזה שהוא פער די בולט בין המטה לבין השטח.

אורית סוליציאנו: הגיעו אלינו כמה וכמה פניות מנפגעות על כך שהשירות הלוקאלי לא פועל.

אורית סוליציאנו: אנחנו עכשיו בסבב שני, יש הרבה יותר ניסיון, לכן חשוב לראות שהטיפולים הנפשיים שניתנים על יד מרכזי הרווחה שפזורים ברחבי הארץ ימשיכו להינתן.

אורית סוליציאנו: אם נשים וגברים שהם נפגעי אלימות מינית לא מקבלים טיפול סוציאלי, הם פשוט קורסים.

אורית סוליציאנו: עד עכשיו אנחנו מלוות מקרים של נשים שקרסו בסגר הקודם, הגיעו לאשפוזים.

אורית סוליציאנו: זה ממש קריטי שהטיפול הנפשי ימשיך להינתן, כי אנחנו לא יודעים כמה זמן זה יימשך.

אורית סוליציאנו: בקופות החולים יש אמנם פחות טיפולים, אבל חייבת להיות רגולציה על ידי המשרד.

אורית סוליציאנו: משרד הבריאות חייב, וזה לא קרה בפעם הקודמת, שתהיה רגולציה על המערכת הפסיכיאטרית.

אורית סוליציאנו: בסגר הקודם בתי חולים פסיכיאטריים נאלצו לסגור מחלקות ייעודיות, פשוט נשים נפלטו והיו שקופות מן העין.

אורית סוליציאנו: כשפנינו למשרד הבריאות, ראש מערך שירותי בריאות הנפש ענתה לנו שהיא סומכת על כל בית חולים שיפקח על מה שקורה.

אורית סוליציאנו: אין ספק שמנהלי בתי חולים פסיכיאטריים יודעים את העבודה שלהם, אבל חייבת להיות רגולציה מערכתית, כי האוכלוסייה הזאת בסיכון להידרדרות נפשית, בסיכון לאובדנות.

אורית סוליציאנו: חייבים פיקוח כולל על העניין, חייבים לראות שהשירותים האלה של מיטות ייעודיות ומחלקות ייעודיות לנפגעי ונפגעות אלימות מינית ימשיכו להינתן.

אורית סוליציאנו: עכשיו לגבי המשרד לביטחון פנים.

אורית סוליציאנו: אנחנו יודעים על המענה המקוון.

אורית סוליציאנו: מקרה של אלימות מינית הוא לא כמו מקרה של פריצת רכב.

אורית סוליציאנו: אם את נפגעת אלימות מינית ואת צריכה לכתוב באופן מקוון מה קרה לך, עצם הכתיבה הזאת יכולה לשבש לך אחר כך את המשך ההליך.

אורית סוליציאנו: יש הבדל גדול בין פנייה בכתב על עבירות אחרות לבין פנייה על עבירות של אלימות מינית.

אורית סוליציאנו: אם אישה מעוניינת להתלונן על פגיעה בתוך המשפחה, על אונס, צריך שישלחו אליה בימי הסגר שוטר שייקח את המענה פנים אל פנים.

אורית סוליציאנו: השוטר יוכל לברר באופן ספציפי למה היא התכוונה כשהיא אמרה שהיא עברה הטרדה מינית.

אורית סוליציאנו: כשיודעים שיש בית בסיכון, כשיודעים שיש תלונות, חייבים שיהיו סיורים בבתים האלה.

אורית סוליציאנו: כשעזבתי היום את הבית והבת שלי הייתה בזום, חשבתי על מצבם של ילדים בסיכון בתקופה הזאת.

אורית סוליציאנו: או שהם ידועים מראש כילדים בסיכון, או שהם עוברים פגיעות בתוך הבית ואף אחד לא יודע.

אורית סוליציאנו: היות ואנחנו לא יודעים כמה זה יימשך, חייב משרד החינוך לתת איזו שהיא הדרכה והנחיה להורים.

אורית סוליציאנו: הוא צריך לקיים קשר, לדעת לעבור על התלמידים בכיתה, לראות, להתעניין בשלומם בצורה ספציפית ופרטנית, לעקוב ספציפית אחרי אותה אוכלוסייה שמראש ידועה בסיכון.

אורית סוליציאנו: בית שיש בו משבר, אפילו משבר של גירושין, יכול לגרום להידרדרות של ילדים.

אורית סוליציאנו: בסגר הקודם המעקב הזה לא קרה, לפחות ממה שאנחנו ראינו.

אורית סוליציאנו: כמובן שזאת סיטואציה מאוד מורכבת ולא פשוטה למורים, אבל תשומת לב של מורה, של איזה שהוא גורם חיצוני שרואה משהו, יכול מאוד לעזור ולתת לילד או לילדה אוזן קשבת והצלה.

אורית סוליציאנו: אני מבקשת שמשרד החינוך ייתן את דעתו על הדבר הזה.

אורית סוליציאנו: אני מבקשת שיהיו הנחיות סדורות לגבי מה הם תמרורי האזהרה ומה צריך לעשות.

זוהר סהר: כל המרכזים האקוטיים, בניגוד לסגר הקודם, פתוחים, ניתן לקבל מענה 24/7.

סונדוס סאלח: אני מתוך הבידוד חושבת יותר מתמיד על הנשים שנמצאות בסגר לבד או בסגר עם גבר אלים בתוך הבית.

סונדוס סאלח: אני בספק אם המשטרה יכולה לתת מענה כמו שצריך לנשים האלו.

סונדוס סאלח: למה אין תגבור לעובדות הסוציאליות שעובדות ביישובים השונים?

סונדוס סאלח: למה אין פנייה יזומה לנשים שנמצאות בתוך הבתים שלהן?

סונדוס סאלח: תדמיינו לעצמכם את הסיטואציות הקשות.

סונדוס סאלח: אנחנו עדיין מחכים שהקורבן ירים טלפון, יפנה לאתרים, ימלא שאלון, יחכה למישהו שיחזור אליו.

סונדוס סאלח: זה לא טיפול, זה לזרוק את האחריות מצד אחד לצד שני.

סונדוס סאלח: משרד הבריאות מדבר כל הזמן על בריאות הגוף כאילו אין לנו נפש, כאילו הנפש לא נפגעת בתוך המשבר הגדול הזה.

סונדוס סאלח: למה לא מסבירים לאנשים על פגיעות נפשיות?

סונדוס סאלח: למה אין התייחסות לפגיעות נפשיות ולפגיעות מיניות מתוך משרד הבריאות?

סונדוס סאלח: אנחנו משאירים את הקורבן בשטח לבד.

סונדוס סאלח: אני דורשת לעשות מיפוי מחדש.

סונדוס סאלח: למה הוא לא נעשה מהסגר הקודם?

סונדוס סאלח: אי אפשר להמשיך יותר לעבוד רק עם משפחות ועם נשים מוכרות למשרד העבודה והרווחה, צריך היום מיפוי חדש בכל יישוב ויישוב.

איריס בן יעקב: אנחנו במשרד החינוך הוצאנו הנחיות לצוותי החינוך על איתור וזיהוי ילדים מרחוק.

איריס בן יעקב: הוצאנו את זה בכל מיני דרכים.

איריס בן יעקב: הוצאנו מסמך באתר "לומדים בביטחון", שזה אתר מיוחד שהוקם בתקופה הזאת, בתקופת הקורונה.

איריס בן יעקב: עשינו גם הרצאה מצולמת שמיועדת ליועצים החינוכיים ולצוותים החינוכיים על איתור וזיהוי ילדים בסיכון גם בלמידה מרחוק.

איריס בן יעקב: בנוסף, יצאה הנחיה לכל עובדי החינוך ליצור קשר עם הילדים, לעבור על רשימת הנוכחות, לבדוק מה שלומו של כל ילד וילד.

איריס בן יעקב: מיפינו את האוכלוסייה לשניים.

איריס בן יעקב: אוכלוסייה אחת היא הילדים שאנחנו יודעים שהם בסיכון.

איריס בן יעקב: שם ביקשנו מעובדי ההוראה להיות בקשר אינטנסיבי עם הילדים.

איריס בן יעקב: האוכלוסייה השנייה היא אוכלוסייה שאנחנו לא יודעים עליה ולגביה אפשר להסתמך על סימנים שפרסמנו והנחינו.

איריס בן יעקב: יש את המעטפת המקצועית של היועצים החינוכיים ומדריכי היחידה שלי שעומדים לרשות צוותי החינוך.

איריס בן יעקב: במידה וילד מאותר כילד בסיכון, המגמה שלנו היא לבדוק מה איתו.

עודד פורר: כשאת אומרת "הפצנו" מעניין אותי איך זה מגיע לקצה.

עודד פורר: איך המורים בקצה קיבלו את ההדרכה לגבי זיהוי פגיעה כזו או אחרת ואת תמרורי האזהרה?

תמר זנדברג: איזה סוג של מעקב, אם בכלל, יש לכם אחרי זה שזה מבוצע?

תמר זנדברג: אנחנו שומעים שמשפחות בסיכון הן משפחות שיותר קשה להן להתקשר לזום, שהלמידה מרחוק הרבה יותר קשה להן, שהמורות בעצמן מטופלות בילדים שגם הם אמורים לתפעל את הזום.

תמר זנדברג: שגרת הריחוק הזאת מאוד קשה למערכת החינוך.

תמר זנדברג: ככל שיורדים במעמד הסוציו אקונומי, כך עולה הסיכון ועולה הקושי.

תמר זנדברג: איזה מעקב יש לכם על ההנחיות שהן אכן מבוצעות?

איריס בן יעקב: באתר "לומדים בביטחון" יש את כל ההנחיות.

איריס בן יעקב: מנהלי בתי הספר מפרסמים את ההנחיות לצוותי ההוראה.

איריס בן יעקב: יצאה השנה הנחיה ממינהל עובדי הוראה לכל הצוותים החינוכיים לעבור השתלמות, שכוללת למידה מרחוק והיבטים של שיח רגשי, כשחלק מזה זה איתור וזיהוי ילדים בסיכון.

איריס בן יעקב: יועצות בית ספר מעבירות בהרצאה שצילמנו את סימני האיתור והזיהוי לצוותי המורים - או על ידי האתר, או על ידי מסמכים.

איריס בן יעקב: עשינו את זה בכמה חלופות, כדי שזה יגיע עד כמה שאפשר לכלל עובדי ההוראה.

עודד פורר: כמה עובדי הוראה נחשפו לעניין הזה?

איריס בן יעקב: אין לי מושג.

איריס בן יעקב: כשזה מגיע למנהלי בתי ספר, מנהלי בתי הספר מחויבים להעביר את זה לצוותי ההוראה.

עודד פורר: יש נתק בין מה שמגיע לשטח ובין מה שמורה בנקודת הקצה מקבל או יודע.

עודד פורר: אני לא אומר לכם את זה בתור איזו שהיא נזיפה.

עודד פורר: זה ששמים חומר באתר ואומרים למנהלים, בזה עוד לא נגמר האירוע.

עודד פורר: יש לכם היום שר שהיה אלוף בצה"ל, הוא בוודאי מכיר את מתן הפקודה ווידוא הביצוע.

עודד פורר: אם אתם מורידים הנחיות מהמטה לשטח, אמור להיות לכם פידבק שאומר: מתוך 60,000 עובדי הוראה 50,000 ראו, 20,000 ראו, 5,000 ראו.

עודד פורר: זה המינימום כדי להבין שהחומרים הנפלאים והמצוינים האלה שאתם מפיקים באמת משמשים מישהו.

עודד פורר: מנקודת הראות הקטנה שלי, ומההיכרות שלי, אני מעריך שמעט מאוד מכל זה הגיע בתוך הברדק ששולט באירוע הזה.

עודד פורר: חייבים לדעת כמה מזה הגיע.

איריס בן יעקב: אנחנו סומכים על ההנהגה החינוכית שלנו ועל המנהלים שיעבירו את הנהלים שאנחנו מעבירים.

איריס בן יעקב: אלה נהלים חשובים שנועדו להצלת ילדים.

עודד פורר: ואת לא יודעת עד רגע זה כמה מהם באמת עשו את זה.

תמר זנדברג: זו הערכה פשוטה.

עודד פורר: האלוף סומך על המג"דים שלו, אבל הוא מוודא שהם מבצעים את הפקודות.

תמר זנדברג: זה לא רק עניין של לוודא.

תמר זנדברג: כל הנחיה צריכה להיות מלווה בהערכה של כן, לא, הצליח, טוב, לא טוב, איזה שהוא פידבק מהשטח.

תהלה פרידמן: אם הם רוצים לדווח, למי הם מדווחים?

תהלה פרידמן: זה די פשוט לבקש מהמנהלים לדווח לכם אם המורים דיווחו להם.

תמר זנדברג: המנהל בבית ספר של הבת שלי מדווח לנו כמה הורים פתחו את הוובטופ.

תמר זנדברג: אם עברו איזה יומיים, שלושה ולא פתחתי - אני מרגישה רע.

תמר זנדברג: אם אחרינו אפשר לעקוב, בטוח אפשר לעקוב אחרי עובדי ההוראה עצמם - פתחו, לא פתחו, קראו, דיווחו, הייתה טעות כתיב, הייתה טעות סופר, היה איזה משהו שהם רוצים להציף.

תמר זנדברג: בכל החצי השנה הזאת היה לכם דין ודברים עם השטח?

תמר זנדברג: היו תלמידים שזוהו ובעקבות זה רצו לשפר משהו, לשנות, להפנות?

עודד פורר: זה פשוט חוצה את כל המשרד, זה לא רק בעניין הזה.

תמר זנדברג: האם היו דיווחים על ילדים שנמצאים בבתים בסיכון?

תמר זנדברג: אנחנו שומעות ממרכזי סיוע ומגופים התנדבותיים על עלייה של עשרות ואולי מאות אחוזים באלימות מינית ובאלימות מינית במשפחה.

תמר זנדברג: כמה מזה אותר במערכת החינוך?

איריס בן יעקב: היועצות דיווחו בתקופת הקורונה על פניות של תלמידים.

איריס בן יעקב: היה מספר לא מבוטל של ילדים שדיווחו על קשיים מכל הסוגים במשפחה, על נטיות אובדניות.

איריס בן יעקב: מיפינו את הפניות של היועצות.

איריס בן יעקב: נשמח לשלוח לכם אותן.

עודד פורר: אני אשמח אם תשלחי.

זוהר סהר: כל המרכזים הטיפוליים במערך בריאות הנפש יישארו פתוחים.

זוהר סהר: לא היה שינוי בצוות האשפוזי לנפגעות תקיפה מינית.

זוהר סהר: העלינו לאתר את כל המערכים שקיימים במערכת הבריאות בנושא של פגיעה מינית ובנושא של אלימות במשפחה, בתקווה שבימים הקרובים זה גם יונגש בערבית, אנגלית ורוסית.

זוהר סהר: עשינו המון מפגשי זום בחודשים האחרונים עם צוותים טיפוליים בקופות החולים ובבתי החולים.

זוהר סהר: הוצאנו הנחיה לשטח שעוזרת לצוותים שנותנים טיפול בטלפון בנוגע לאיך שואלים שאלות רגישות.

עודד פורר: יש את השאלון החדש שהפצתם לנפגעות תקיפה מינית שהוסיפו בו שאלות לגבי צריכת סמים או אלכוהול.

עודד פורר: הנושא של צריכת סמים ואלכוהול לא רלוונטי, הוא לא ממן העניין.

עודד פורר: יש איזו שהיא אמירה, אני לא יודע אם היא נאמרה על ידכם או לא, שזו איזו שהיא דרישה של הוועדה למניעת סמים ואלכוהול.

זוהר סהר: המחלקה לסמים ואלכוהול אצלנו דחפה להכניס את זה לתוך השאלון.

זוהר סהר: אנחנו נעשה חשיבה מחודשת אם צריך את זה, אנחנו נבדוק את הדברים.

עודד פורר: כשמגיעה מישהי או מגיע מישהו למרכז אקוטי להתלונן על פגיעה, השאלון צריך להיות רלוונטי לפגיעה בלבד, אי אפשר לעשות סקר כללי על כל מיני דברים שמעניינים את מערכת הבריאות.

זוהר סהר: זה הגיע ממקום שאומר שכשמגיעה מישהי יכול שאפשר לנסות לסייע לה גם בעניין הזה.

זוהר סהר: קיבלתי את הערה, אנחנו נבדוק את העניין.

זוהר סהר: צריך להבין שמדובר באנשי מקצוע שונים שלכל אחד יש דעה שונה.

עודד פורר: בדקנו את זה עם הוועדה.

עודד פורר: לוועדה לא הייתה עמדה בעניין הזה.

זוהר סהר: השיח היה סביב כל נושא התשאול של האונס.

זוהר סהר: נעשה חשיבה עם המשטרה, עם משרד המשפטים, עם המחלקה לרפואה משפטית ועם כל מי שאחראי על הראיות בהמשך החקירה.

איילת אורנשטיין: אני מבקשת להתייחס לעניין התלונה המקוונת.

איילת אורנשטיין: אנחנו לא מסתפקים בתלונות מקוונות על עבירות מין ואלימות במשפחה, אבל זאת עוד דרך לפנות למשטרה לקריאת עזרה או לאפשרות ליצירת קשר לשם הגשת תלונה.

איילת אורנשטיין: ההנחיה היא ליצור קשר עם הנפגעת או הנפגע, לא להסתפק בתלונה המקוונת.

איילת אורנשטיין: ישנו פיקוח צמוד על התלונות האלו במחוזות ובפיקוח יום יומי של המטה.

עודד פורר: יש לך תשובה לגבי הסיור?

איילת אורנשטיין: תוגברו הכוחות במסגרת ההיערכות לחג ולסגר.

איילת אורנשטיין: תוגברו הכוחות בשטח לאו דווקא על עבירות אלימות ומין אלא לכלל הפעילות.

יעל מרים סיני: אני מבקשת להתייחס לתכלול המידע ולהעברות המידע בין הגופים השונים, בין משרדי הממשלה.

יעל מרים סיני: אם מתייחסים לניסיון הרצח במצפה רמון, אז היה רשום בדיווחים שהאישה התלוננה במשטרה במחוז תל אביב אבל לא הייתה מוכרת לרווחה במצפה רמון.

יעל מרים סיני: ממקרים בעבר אנחנו יודעים שיש בעיה חמורה של העברות מידע.

יעל מרים סיני: השדולה עוקבת אחרי הפער שנוצר בהעברת המידע בין משרד הרווחה למשרד החינוך.

יעל מרים סיני: כאשר ילד מגיע עם רקע של פגיעה מינית בבית, עם רקע של אלימות במשפחה, והוא מוכר לרווחה, הרווחה לא חייבת בדיווח למשרד החינוך.

יעל מרים סיני: אנחנו לא מאפשרים לעוד גורם לעקוב ולהסתכל אחר מצבו של הילד או הילדה.

יעל מרים סיני: העובדה שאין מעבר מידע בין הרווחה למערכת החינוך - פשוט אבסורד.

גלי עציון: במהלך הדיון עשיתי איזו שהיא בדיקה עם חברות מהשטח – גננת, מנהלת.

גלי עציון: לאף אחת לא היה מושג על מה שדובר פה ממשרד הרווחה, מה שאומר שהשטח לא קיבל את זה.

גלי עציון: במשפחות שהן על סף פיצוץ ביקור משטרתי עלול להדליק איזה שהוא גפרור, עלול להיות מסוכן.

גלי עציון: גורמי חינוך הם דווקא הגורם שיכול להיות גורם מקשר, גורם שטבעי שיגיע לביקורי בית ויהיה בקשר רציף.

גלי עציון: החוליה של משרד החינוך היא חוליה קריטית בנקודות האלו.

גלי עציון: חייבים לבדוק שזה באמת יורד לשטח.

גלי עציון: כרגע אפשר להגיד בוודאות שזה לא נמצא בשטח, למרות שהכוונה היא כוונה טובה.

גלי עציון: יש תחושה של חשש.

גלי עציון: בקו של נעמ"ת, שזה כוכבית 9201, יש עלייה בפניות.

גלי עציון: רק היום יש מצב מאוד לחוץ.

גלי עציון: תוך כדי דיון העברתי את הטופס המקוון.

גלי עציון: יש הרבה קשיים, בפרט אם זה גורם חיצוני שהוא לא מישהו מהמשפחה ורוצה להשתמש.

גלי עציון: חייבת בסוף הדבר הזה להיות איזו שהיא הפניה.

גלי עציון: אישה שהיא במצב לחץ לא תתחיל לחפש באינטרנט.

גלי עציון: אם היא כבר הגיעה לאפליקציה הזאת, צריכה בסוף האפליקציה להיות הכוונה מה היא צריכה לעשות, איך היא צריכה להתנהג.

גלי עציון: בצרפת, עוד בתקופת הסגר הראשון, פתחו בבתי מרקחת קווים ייעודים שאפשר היה להתקשר למשטרה או לרווחה.

גלי עציון: בתוך הבית יש סוג של מצב שלא תמיד אפשר לפעול באופן פתוח, שלא תמיד אפשר לחפש, בטח שלא לדבר.

גלי עציון: צריך לחשוב על מקומות שבהם אפשר יהיה לקבל עזרה, שבהם אפשר יהיה להתלונן.

גלי עציון: גורמי החינוך הם גורמים מאוד קריטיים פה, חייבים להביא אותם לתוך המערכת בצורה טובה.

עודד פורר: אני אשמח לשמוע על הקשר בין גורמי הרווחה לגורמי החינוך.

איזבל סרי לוי: יש מצבים שעל פי חוק משרד החינוך מחויב לערב את רשויות הרווחה.

איזבל סרי לוי: כולנו מכירים את המצבים על פי חוק הדיווח.

איזבל סרי לוי: אנחנו מקבלים ברשויות המקומיות המון דיווחים מגורמי חינוך.

עודד פורר: השאלה אם קורה משהו הפוך - שמשרד הרווחה אומר למשרד החינוך: חבר'ה, נא לקיים בדיקה יותר מעמיקה במשפחה מסוימת.

איזבל סרי לוי: ככל שמדובר בדברים שקשורים לילדים, כמעט תמיד עובדת סוציאלית תבקש את רשות המשפחה לדבר עם גורמי חינוך.

איזבל סרי לוי: היא תראה את גורמי החינוך כעמוד התווך בטיפול בילדים.

איזבל סרי לוי: ככל שאישה תבוא לבד והבעיות שלה יישמעו כבעיות פרטיות שלה, לא תמיד המוקד יהיה הילדים, לכן לא בהכרח יערבו את מערכת החינוך.

איזבל סרי לוי: ככל שיש דאגה לשלום הילדים, בוודאי תיעשה פנייה למערכת החינוך.

איזבל סרי לוי: גם עובדת סוציאלית לחוק הנוער רשאית על פי חוק לפנות למשרד החינוך ולבתי ספר כדי לברר את המידע לגבי הילדים, לבדוק לשלומם.

עודד פורר: השאלה אם יצאה עכשיו איזו שהיא הנחיה למחלקות הרווחה ברשויות המקומיות: אנא עדכנו את בתי הספר על משפחות שנמצאות בסיכון, אנא תבקשו ממנהלי בתי הספר לבצע מעקב יומי, שבועי, תיצרו קשר עם הילד כדי להבין מה המצב שם.

איזבל סרי לוי: אני לא יודעת לענות לך, זה לא התחום שאני אחראית עליו.

עודד פורר: מי אחראי על התחום הזה?

איזבל סרי לוי: יש את העובדים הסוציאליים שמטפלים במשפחה, ויש את העובדים הסוציאליים לחוק הנוער.

עודד פורר: כשמדברים על פגיעות מיניות בילדים ובבני נוער, זה בדיוק המקום לבוא ולהגיד: חבר'ה, יש פה כמה מקומות שיש בהם יותר סיכון.

איזבל סרי לוי: איפה שצריך עושים עבודה משותפת ומערכתית עם גורמי חינוך ועם גורמי רווחה.

איזבל סרי לוי: למוקד 105 מגיעות תלונות על ילדים שחוו פגיעות באינטרנט.

איזבל סרי לוי: דסק רווחה, דסק חינוך, דסק בריאות וכל החלקים של ביטחון פנים ומשטרה עובדים שם במשותף.

איזבל סרי לוי: במרכזי הגנה יש צוותים רב-מקצועיים.

איזבל סרי לוי: רשות הרווחה היא רב מקצועית רוב השנה, ללא קשר לסגר, בוודאי סביב ילדים בסיכון.

איזבל סרי לוי: נערה שעברה אונס היא קודם כל קטינה.

איזבל סרי לוי: יש מרכז הגנה ששם נמצאים כל האנשים שיכולים לטפל בה.

איזבל סרי לוי: הם נמצאים במקום מאוד נעים, מאוד מותאם לקטינים.

איזבל סרי לוי: יש מקומות במדינה שמכוונים לעבודה מערכתית, לעבודה שהילד הוא במרכז.

איזבל סרי לוי: אני חושבת שצריך לנצל עד תום את המסגרות האלו.

עודד פורר: אנחנו צריכים לשאול את עצמנו עם כניסת מדינת ישראל לסגר - איך אנחנו מונעים ואיך אנחנו מאפשרים לנורות האדומות שנדלקות להציל נערות או נערים מפגיעה מינית או מפגיעת אלימות במשפחה.

עודד פורר: בזה, לצערי, המערכת לא משתפת פעולה בין כל המשרדים.

עודד פורר: הטיפול בנפגעת הוא לא פחות חשוב, רק הוא מגיע אחרי הפגיעה.

עודד פורר: ברור לנו לחלוטין שאנחנו נכנסים לתקופה שבה יהיו יותר פגיעות, ברור לנו לחלוטין שאנחנו נכנסים לתקופה שבה יהיו יותר פניות למרכזי הסיוע וסיר הלחץ הזה רק ילך ויבעבע.

עודד פורר: המערכת צריכה לראות איך היא יודעת להתערב טרם הפגיעה, איך היא יודעת לצמצם את הפגיעה, לא רק להגיע לשלב שבו מדברים על חקירת הרצח.

איזבל סרי לוי: יש הסדרים חוקיים שקיימים.

איזבל סרי לוי: היו גם הצעות חוק להרחיב את ההסדרים החוקיים.

איזבל סרי לוי: אני יכולה לנסות לדבר עם משרד ממשלתי נוסף כשאני דואגת לשלומו של ילד.

איזבל סרי לוי: מי שמודאג לגבי שלומו של קטין יכול להרים טלפון למחלקה לשירותים חברתיים.

עודד פורר: השאלה אם כשהמחלקה לשירותים חברתיים מודאגת היא מרימה טלפון למנהל בית ספר.

איזבל סרי לוי: יש הרבה מאוד מצבים שזה המצב החוקי האפשרי - ליצור קשר עם בית ספר, לשאול לשלומו של ילד.

עודד פורר: זה לא קורה בצורה סדורה.

עודד פורר: ניכר שהממשלה לא פועלת כיד אחת וכזרוע אחת בתקופת הסגר כדי למנוע אלימות במשפחה ופגיעה מינית.

עודד פורר: חייבים משרדי הממשלה הרלוונטיים, שהם בט"פ, בריאות, רווחה וחינוך, למצוא את הדרך לשתף פעולה גם בתוך המחלקות המשרדיות השונות.

עודד פורר: ראשית, הוועדה קוראת לשר לביטחון פנים להרחיב את היעדים שלו כפי שהוא פרסם אותם ב-12 באוגוסט, ולהוסיף את היעד של מניעת אלימות במשפחה ופגיעה מינית.

עודד פורר: העובדה שזה לא מוגדר כאחד מיעדי המשרד דווקא בתקופה שאנחנו רואים עלייה של מאות אחוזים בפניות בנושא הזה, מצביעה על איזה שהוא נתק בין מה שקורה בשטח לבין מה שקורה במטה.

עודד פורר: השר יכול לעשות את זה בקלות עוד היום.

עודד פורר: אנחנו מבקשים ממשרד החינוך את חומרי ההסברה הקיימים לגבי נורות האזהרה, לגבי התמרורים שכל מורה, שכל איש חינוך צריך לשים לב אליהם.

עודד פורר: חייבים לרדת לשטח, כולל דיווח חזרה מי קיבל את הנהלים האלה, מי קרא אותם, מי למד אותם.

עודד פורר: ההנחיות מצוינות, ההדרכות נפלאות, רק הן לא מגיעות לנקודת הקצה, או לפחות אין לנו שום אינדיקציה שהן הגיעו לשם.

עודד פורר: צריך לייצר את הרצף הזה בין מחלקות הרווחה לחינוך, הוא קריטי דווקא בטיפול בגילאים האלה.

עודד פורר: לעיתים אתה יכול לגלות דרך הקשר עם הילד על אלימות בתוך המשפחה שלא בהכרח מופנית כלפיו.

עודד פורר: אני פונה למשרד הרווחה שבהנחיה למחלקות הרווחה יבצעו פניות יזומות למנהלי בתי הספר, יגדירו משפחות ששם צריך לתת קשב יותר רב, על מנת שהמנהל יוכל להפנות את תשומת לב המחנכות להיכנס יותר לתחום הזה.

עודד פורר: אנחנו נכנסים לתקופה מאוד-מאוד רגישה.

עודד פורר: אני שמח שלפחות בתקופה הזאת העובדות הסוציאליות הוחרגו מהסגר והמחלקות לשירותים חברתיים הוחרגו מהסגר, אבל לא די בכך.

עודד פורר: אני מצפה לראות תכנית ייעודית במשרד הרווחה, במשרד לבט"פ, במשרד הבריאות ובמשרד החינוך למניעת אלימות בתוך המשפחה ופגיעה מינית כחלק אינטגרלי מההיערכות של המערכות להתנהלות בתקופת הסגר.

עודד פורר: תודה, הישיבה נעולה.